

 **ศาสตราจารย์พิเศษ เอนก เหล่าธรรมทัศน์ ประธานกรรมการศึกษาแนวทางการสร้างความปรองดอง สภาปฏิรูปแห่งชาติ (สปช.) พร้อมนายบุญเลิศ คชายุทธเดช รองประธานกรรมการฯ และคณะ แถลงข่าวภายหลังเข้าเยี่ยมผู้ต้องขังจำนวน ๑๙ คน ที่มีคดีอันเนื่องมาจากการชุมนุมทางการเมือง**

 วันอังคารที่ ๒๔ กุมภาพันธ์ ๒๕๕๘ ณ เรือนจำพิเศษกรุงเทพ (ลาดยาว) เวลา ๑๒.๓๐ นาฬิกา ศาสตราจารย์พิเศษเอนก เหล่าธรรมทัศน์ ประธานกรรมการศึกษาแนวทางการสร้างความปรองดอง สภาปฏิรูปแห่งชาติ (สปช.) พร้อมด้วยนายบุญเลิศ คชายุทธเดช รองประธานกรรมการฯ และคณะ แถลงข่าวภายหลังเข้าเยี่ยมผู้ต้องขังจำนวน ๑๙ คน ที่มีคดีอันเนื่องมาจากการชุมนุมทางการเมือง โดยศาสตราจารย์พิเศษเอนก กล่าว่า ผู้ต้องขังทุกคนอยากเห็นประเทศไทยกลับสู่สันติสุข และหากพ้นโทษแล้วก็จะไม่นำตัวเองไปสู่ความขัดแย้งทางการเมืองอีก และที่ได้เห็นด้วยตาตนเองผู้ต้องขังที่มีความคิดเห็นทางการเมืองที่แตกต่างกัน ไม่ว่าจะเป็นผู้ต้องขังจากเหตุการณ์การชุมนุมทางการเมืองปี ๒๕๕๒ ๒๕๕๓ หรือ ๒๕๕๗ ก็ตามล้วนให้ความเป็นมิตรต่อกันและถือว่าทุกคนเป็นเพื่อนร่วมชะตากรรมเดียวกันหมด อย่างไรก็ตาม ตนเองไม่ได้ให้สัญญาแต่ว่าจะพยายามยามทำอย่างดีที่สุดตามหลักการเพื่อให้ผู้ต้องขังเหล่านี้กลับไปสู่ครอบครัวโดยเร็ว ซึ่งการที่ได้มาคุยในครั้งนี้เป็นเรื่องที่ดีทำให้ได้รับทราบข้อเท็จจริงว่า ปัจจุบันความขัดแย้งของผู้ต้องขังไม่มีแล้ว และจิตใจที่จะทำให้เกิดความเสียหายแก่บ้านเมืองก็ไม่มีซึ่งตนเองไม่ได้ขอให้ผู้ต้องขัง ทิ้งจุดยืนทางการเมือง แต่ขอให้ดำเนินการโดยสันติวิธี และในอนาคตก็หวังว่าพวกเขาจะเป็นกำลังสำคัญทำให้บ้านเมืองก้าวไปสู่ความรู้รักสามัคคี ทั้งนี้ยังมีผู้ต้องขังรายอื่นที่อยู่ในเรือนจำที่ต่างจังหวัด ซึ่งตนเองและคณะ จะหาโอกาสไปเยี่ยมเพื่อรับฟังความคิดเห็นด้วยเช่นกัน สำหรับเรื่องกฎหมายปรองดอง ศาสตราจารย์พิเศษเอนก กล่าวว่า ได้มีการพูดคุยถึงสาระสำคัญและหลักการกันบ้างเล็กน้อย แต่เนื่องจากช่วงนี้มีภารกิจที่ต้องดำเนินการยกร่างรัฐธรรมนูญจนถึง วันที่ ๒๘ กุมภาพันธ์ ๒๕๕๘ หลังจากนั้นจึงจะได้มีการพิจารณากฎหมายปรองดองกันจริงจังอีกครั้งหนึ่งโดยจะพยายามจะดำเนินการให้เร็วที่สุด

 จากนั้นนายบุญเลิศ กล่าวว่าการยกร่างรัฐธรรมนูญที่กำลังดำเนินการอยู่นี้เป็นอีกประตูหนึ่ง ที่จะทำให้ความปรองดองเกิดขึ้น รวมทั้งคณะกรรมการได้พยายามหาวิธีการหรือช่องทางเพื่อเยียวยาและอำนวยความยุติธรรมแก่ผู้ต้องขังเป็นรายกรณีไป ซึ่งจะต้องดำเนินการไปที่ละขั้นตอนเพื่อให้ผู้ต้องขังได้รับการเยียวยาและความยุติธรรมมากที่สุด

----------------------------------------------